title: 2005/42/ES: Rozhodnutie Komisie z 22. decembra 2004, v ktorom sa určuje stanovisko Spoločenstva k rozhodnutiu riadiacich subjektov na základe Dohody medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskeho zariadenia o revízii prílohy C časti II, v ktorej sa vymedzujú špecifikácie monitorov

text:
               22.1.2005

               SK

               Úradný vestník Európskej únie

               L 20/24

      ROZHODNUTIE KOMISIE

   z 22. decembra 2004,
   v ktorom sa určuje stanovisko Spoločenstva k rozhodnutiu riadiacich subjektov na základe Dohody medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskeho zariadenia o revízii prílohy C časti II, v ktorej sa vymedzujú špecifikácie monitorov
   (2005/42/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 2003/269/ES z 8. apríla 2003, ktoré sa týka uzavretia Dohody medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskeho zariadenia (1), a najmä na jeho článok 3 ods. 3,
   keďže:

               (1)

               Dohoda stanovuje, že Európska komisia spoločne s Úradom na ochranu životného prostredia (EPA) Spojených štátov amerických prehodnotí pri zmene trhových podmienok špecifikácie na splnenie kritérií označovania kancelárskeho zariadenia uvedeného v prílohe C k dohode. Vývoj v oblasti počítačových monitorov viedol k revízii týchto špecifikácií.

               (2)

               Stanovisko Spoločenstva s ohľadom na zmeny a doplnenia špecifikácií má určiť Komisia po konzultácii s osobitným výborom, ktorý vymenovala Rada.

               (3)

               V opatreniach, ktoré sa stanovujú v tomto rozhodnutí, sa berie do úvahy stanovisko Výboru Energy Star Európskeho spoločenstva, ktorý sa určuje v článkoch 8 a 11 nariadenia Európskeho parlamentu a Rady (ES) č. 2422/2001 zo 6. novembra 2001 o programe označovania energetickej účinnosti kancelárskych zariadení v Spoločenstve (2).

               (4)

               Komisia s cieľom prijať stanovisko Spoločenstva uskutočnila konzultácie s osobitným výborom, ktorý vymenovala Rada.

               (5)

               Špecifikácie monitorov v prílohe C časti II by sa mali zrušiť a nahradiť špecifikáciami priloženými k tomuto rozhodnutiu,

         PRIJALA TOTO ROZHODNUTIE:
   Jediný článok
   Stanovisko, ktoré má prijať Európske spoločenstvo k rozhodnutiu riadiacich subjektov na základe Dohody medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskeho zariadenia o špecifikáciách monitorov v prílohe C časti II dohody, sa zakladá na pripojenom návrhu rozhodnutia.

      V Bruseli 22. decembra 2004

            Za Komisiu

         Jacques BARROT

            podpredseda

      (1)  Ú. v. EÚ L 99, 17.4.2003, s. 47.

      (2)  Ú. v. ES L 332, 15.12.2001, s. 1.

      PRÍLOHA

            ROZHODNUTIE

         z …
         riadiacich subjektov na základe Dohody medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskeho zariadenia o revízii prílohy C časti II, v ktorej sa vymedzujú špecifikácie monitorov
         RIADIACE SUBJEKTY,
         so zreteľom na Dohodu medzi vládou Spojených štátov amerických a Európskym spoločenstvom o koordinácii programov označovania energetickej účinnosti kancelárskeho zariadenia, a najmä na jej článok X ods. 2,

               ROZHODLI TAKTO:
         Špecifikácie monitorov v prílohe C časti II k dohode sa týmto zrušujú a nahrádzajú špecifikáciami v prílohe k tomuto rozhodnutiu.

            Toto rozhodnutie vypracované dvojmo podpíšu spolupredsedovia. Toto rozhodnutie je uplatniteľné od 1. januára 2005.
            Podpísané vo Washingtone …

                  V mene Úradu na ochranu životného prostredia USA

               …

            Podpísané v Bruseli …

                  V mene Európskeho spoločenstva

               …

         PRÍLOHA C ČASŤ II K DOHODE
         II.   ŠPECIFIKÁCIE POČÍTAČOVÝCH MONITOROV
         1.   Vymedzenie pojmov:
         A.   Počítačový monitor (uvádza sa aj ako „monitor“)
         Komerčne dostupný elektronický výrobok s obrazovkou a pridruženou elektronikou uložený v jedinom ochrannom plášti, ktorý dokáže zobrazovať výstupné informácie z počítača prostredníctvom jedného alebo viacerých vstupov, ako sú VGA, DVI a/alebo IEEE 1394. Monitor spravidla spočíva na katódovej trubici (CRT), zobrazení tekutým kryštálom (LCD) alebo na iných zobrazovacích zariadeniach. Táto definícia sa má v prvom rade vzťahovať na štandardné monitory skonštruované na použitie spolu s počítačmi. Počítačový monitor musí mať na splnenie tejto podmienky viditeľnú uhlopriečku zobrazenia väčšiu ako 12 palcov a musí byť schopný pracovať so samostatným napájaním z nástennej elektrickej zásuvky so striedavým elektrickým prúdom alebo z akumulátorovej jednotky, ktorá sa predáva s adaptérom striedavého elektrického prúdu (AC). Počítačové monitory s tunerom/prijímačom môžu spĺňať kritériá na označenie logom ENERGY STAR na základe tejto špecifikácie, pokiaľ sa uvádzajú na trh a predávajú spotrebiteľom ako počítačové monitory (t. j. ide o zameranie na počítačový monitor ako na základnú funkciu), alebo ako dvojfunkčné počítačové monitory a televízne prijímače. Na výrobky s tunerom/prijímačom a možnosťou použitia s počítačom, ktoré sa uvádzajú na trh a predávajú sa ako televízne prijímače, sa však táto špecifikácia nevzťahuje.
         B.   Režim zapnuté/aktívny výkon
         Výrobok je pripojený na zdroj napájania a vytvára obraz. Príkon v tomto režime je spravidla vyšší ako príkon v režime spánok alebo v režime vypnuté.
         C.   Režim spánok/malý výkon
         Stav zníženej spotreby, do ktorého počítačový monitor prejde po prijatí pokynov z počítača alebo prostredníctvom iných funkcií. Tento režim charakterizuje prázdna obrazovka a zníženie spotreby elektrickej energie. Počítačový monitor sa vráti do režimu zapnuté s plnou prevádzkovou schopnosťou po zaznamenaní požiadavky od užívateľa/počítača (napr. užívateľ pohne myšou alebo stlačí kláves na klávesnici).
         D.   Režim vypnuté/pohotovostný výkon
         Režim s najnižšou spotrebou elektrickej energie, ktorý užívateľ nemôže vypnúť (ovplyvňovať) a ktorý môže trvať neurčitý čas, keď je počítačový monitor pripojený na hlavný zdroj elektrickej energie a používa sa v súlade s pokynmi výrobcu. Na účely tejto špecifikácie sa režim vypnuté definuje ako stav výkonu, keď je výrobok pripojený na zdroj elektrickej energie, nevytvára žiadny obraz a je pripravený prejsť do režimu zapnuté na základe priameho signálu od užívateľa/počítača (napr. užívateľ stlačí spínač) (1).
         E.   Režim úplné vypnutie
         Stav, v ktorom je výrobok stále pripojený do elektrickej siete, no bol odpojený od vonkajšieho zdroja elektrického napájania. Tento režim zvyčajne spúšťa užívateľ prostredníctvom spínača „úplného vypnutia“. V tomto režime nespotrebuje výrobok žiadnu elektrickú energiu a pri meraní elektromerom sa spravidla ukáže spotreba 0 wattov.
         F.   Odpojené:
         Výrobok bol odpojený od elektrickej siete a zároveň odpojený od všetkých vonkajších zdrojov elektrickej energie.
         2.   Výrobky spĺňajúce kritériá
         Počítačový monitor musí na získanie loga ENERGY STAR spĺňať definíciu uvedenú v časti 1.A a požiadavky špecifikácie stanovené v časti 3. Ako sa vysvetľuje v časti 1, táto špecifikácia sa nevzťahuje na výrobky, ktoré sa dajú používať s počítačom a ktoré sa uvádzajú na trh a predávajú sa ako televízne prijímače.
         3.   Špecifikácie energetickej účinnosti pre výrobky, ktoré spĺňajú kritériá
         Iba výrobky uvedené v časti 2, ktoré spĺňajú nasledujúce kritériá, môžu získať logo ENERGY STAR. Dátumy účinnosti pre kategórie 1 a 2 sa stanovujú v časti 6 tejto špecifikácie.
         Modely so širokouhlou obrazovkou
         Modely so širokouhlou obrazovkou (napr. 16:9, 15:9 atď.) majú nárok na získanie loga ENERGY STAR pod podmienkou, že spĺňajú požiadavky energetickej účinnosti uvedené v týchto špecifikáciách. Pre modely so širokouhlou obrazovkou neexistujú osobitné špecifikácie, a preto musia zodpovedať požiadavkám uvedeným nižšie v častiach 3.A a 3.B. Pokiaľ ide o kategóriu 2, budú sa hodnotiť a zvažovať ďalšie revízie alebo objasnenia pre modely so širokouhlou obrazovkou.
         A.   Režim zapnuté/aktívny výkon
         1.   Kategória 1
         Na získanie loga ENERGY STAR nesmú modely počítačových monitorov prekročiť nasledujúcu rovnicu maximálnej spotreby elektrickej energie v aktívnom režime: Y = 38X + 30. Y sa vyjadruje vo wattoch a zaokrúhľuje sa nahor na najbližšie celé číslo a X je počet megapixlov v tvare desatinného čísla (napr. 1 920 000 pixlov = 1,92 megapixlov). Napríklad maximálna spotreba elektrickej energie pre počítačový monitor s rozlíšením 1 800 × 1 440, čiže 2 592 000 pixlov, by bola: 38(2,592) + 30 = 128,49 to znamená 129 wattov po zaokrúhlení nahor. Maximálna povolená spotreba elektrickej energie pre počítačové monitory s rozličným štandardným rozlíšením je vypočítaná podľa tohto vzorca v tabuľke 1.
         2.   Kategória 2
         Na získanie loga ENERGY STAR nesmú modely počítačových monitorov prekročiť nasledujúcu rovnicu maximálnej spotreby elektrickej energie v aktívnom režime: ak X < 1 megapixel, potom Y = 23; ak X ≥ 1 megapixel, potom Y = 28X. Y sa vyjadruje vo wattoch a zaokrúhľuje sa nahor na najbližšie celé číslo a X je počet megapixlov v tvare desatinného čísla (napr. 1 920 000 pixlov = 1,92 megapixlov). Napríklad maximálna spotreba elektrickej energie pre počítačový monitor s rozlíšením 1 024 × 768 (čiže 0,78 megapixla) by bola Y = 23 wattov a pre počítačový monitor s rozlíšením 1 600 × 1 200 by bola 28(1,92) = 53,76 čiže 54 wattov po zaokrúhlení nahor.
         Tabuľka 1
         príklady maximálnych úrovní spotreby energie v režime zapnuté pre kategóriu 1

                     Rozlíšenie

                     Celkový počet pixlov

                     Maximálna spotreba energie pre kategóriu 1

                     640 × 480

                     307 200

                     42 wattov

                     800 × 600

                     480 000

                     49 wattov

                     1 024 × 768

                     786 432

                     60 wattov

                     1 280 × 768

                     983 040

                     68 wattov

                     1 280 × 1 024

                     1 310 720

                     80 wattov

                     1 600 × 1 024

                     1 638 400

                     93 wattov

                     1 600 × 1 200

                     1 920 000

                     103 wattov

                     1 920 × 1 200

                     2 304 000

                     118 wattov

                     1 800 × 1 440

                     2 592 000

                     129 wattov

                     2 048 × 1 440

                     2 949 120

                     143 wattov

                     2 048 × 1 536

                     3 145 728

                     150 wattov

               Na získanie loga ENERGY STAR sa počítačový monitor musí podrobiť testom v súlade s protokolom popísaným v časti 4 pod názvom Metodika testovania.
         B.   Režim spánok a režim vypnuté
         1.   Kategórie 1 a 2
         Maximálne úrovne spotreby elektrickej energie pre režim spánok a režim vypnuté sa uvádzajú nižšie v tabuľke 2. Počítačové monitory s viacerými režimami spánku (t. j. spánok a hlboký spánok) musia spĺňať požiadavky režimu spánok, ktoré sa uvádzajú nižšie pre všetky takéto režimy. Napríklad v kategórii 1 počítačový monitor testovaný na 7 wattov v režime spánok a na 3 watty v režime hlboký spánok nesplnil kritériá, pretože v jednom z režimov spánku prekračuje 4 watty.
         2.   Výnimka pre režim spánok
         Počítačové monitory so schopnosťou automaticky prejsť z režimu zapnuté/aktívny výkon do režimu vypnuté/pohotovostný výkon 2 watty alebo menej v kategórii 1 a 1 watt alebo menej v kategórii 2, spĺňajú tieto požiadavky na spotrebu elektrickej energie. Režim počítačového monitora vypnuté/pohotovostný výkon sa musí aktivovať po 30 minútach nečinnosti užívateľa alebo podľa toho, ako sa určí v budúcich verziách Dohody o počítačoch (vydaných po súčasnej verzii 3.0). Keď sa užívateľ vráti k svojej činnosti (napr. pohne myšou alebo stlačí kláves), obrazovka sa musí vrátiť do svojho úplného prevádzkového stavu. Inými slovami, režim spánok nie je potrebný, ak počítačový monitor dokáže prejsť z režimu zapnuté/aktívny výkon do režimu vypnuté/pohotovostný výkon a spĺňa požiadavky ENERGY STAR v režime vypnuté/pohotovostný výkon.
         Tabuľka 2
         kritériá energetickej účinnosti pre režim spánok a pre režim vypnuté (kategórie 1 a 2)

                     Kategória 1

                     Kategória 2

                     Režim spánok

                     ≤ 4 watty

                     ≤ 2 watty

                     Režim vypnuté

                     ≤ 2 watty

                     ≤ 1 watt

               3.   Aktivovanie režimu spánok
         Režim spánok počítačového monitora umožňuje úsporu energie len vtedy, ak je tento úsporný energetický režim aktivovaný. Aktiváciu a štandardne nastavené časy riadi počítač; ak je to možné (napr. keď má výrobca počítačových monitorov obchodné spojenie s určitými výrobcami počítačov, alebo keď výrobca monitorov predáva aj svoje vlastné počítače alebo produkty v balíku), výrobca monitorov by mal zabezpečiť, aby počítačové monitory spĺňajúce kritériá ENERGY STAR mali pri ich dopravovaní k zákazníkom aktivovaný režim spánok. Okrem toho musí počítač aktivovať režim spánok počítačového monitora po 30 minútach nečinnosti užívateľa alebo podľa toho, čo sa v inom prípade vymedzuje. Ak má počítačový monitor schopnosť prejsť automaticky z režimu zapnuté/aktívny výkon do režimu vypnuté/pohotovostný výkon, potom v súlade s požiadavkami týkajúcimi sa režimu spánok sa režim vypnuté/pohotovostný výkon musí aktivovať po 30 minútach nečinnosti užívateľa alebo podľa toho, čo sa v inom prípade vymedzuje.

         4.   Metodika testovania
         Predpoklady, metodika a dokumentácia testovania výrobku
         Metódy testovania a merania uvedené nižšie odkazujú na špecifikácie, ktoré uverejnila asociácia VESA (Video Electronics Standards Association), Výbor pre metrológiu zobrazenia (Display Metrology Committee) a IEC (Medzinárodná elektrotechnická komisia) a v prípade potreby doplnia tieto usmernenia metódami, ktoré sa vypracovali v spolupráci s priemyselným odvetvím počítačových monitorov.
         Od výrobcov sa požaduje, aby vykonali testy a sami osvedčili tie výrobné modely, ktoré spĺňajú usmernenia ENERGY STAR. Modelové rady počítačových monitorov, ktoré sú postavené na rovnakom šasi a sú z každého hľadiska totožné, s výnimkou plášťa a farby, sa môžu osvedčiť po predložení údajov o testovaní pre jediný reprezentatívny model. Rovnako modely, ktoré sa nezmenili, alebo ktoré sa líšia iba konečnou úpravou od modelov, ktoré sa predávali v predošlom roku, si môžu zachovať svoje osvedčenie bez toho, aby bolo potrebné predkladať nové údaje o testovaní za predpokladu, že sa špecifikácia nezmenila.
         Príkon sa meria od elektrickej zásuvky alebo zdroja elektrickej energie po výrobok, ktorý podstupuje test. Priemerná skutočná spotreba elektrickej energie počítačového monitora sa meria v režime zapnuté/aktívny výkon, v režime spánok/malý výkon a v režime vypnuté/pohotovostný výkon. Keď sa vykonávajú merania na vlastné osvedčenie výrobného modelu, musí byť testovaný výrobok pôvodne v rovnakom stave (napr. konfigurácia a nastavenia), ako keď sa dopravoval k zákazníkom, s výnimkou prípadov, keď sa musia vykonať úpravy na základe nižšie uvedených pokynov.
         S cieľom zabezpečiť použitie jednotných prostriedkov na meranie energetickej spotreby elektronických výrobkov, sa musí postupovať podľa nasledujúceho protokolu, ktorý pozostáva z troch hlavných zložiek:

            Predpoklady a podmienky testovania výrobkov: podmienky, v ktorých sa musia uskutočniť testy a protokoly, ktoré sa musia dodržiavať pri výkone meraní spotreby elektrickej energie, sa popisujú nižšie v častiach A až H.

            Metodika testovania výrobku: jednotlivé etapy testovania na meranie spotreby elektrickej energie v režime zapnuté/aktívny výkon, v režime spánok/malý výkon a v režime vypnuté/pohotovostný výkon sa stanovujú nižšie v časti I.

            Dokumentácia na testovanie výrobku: požiadavky na dokumenty, ktoré sú potrebné pri predkladaní údajov týkajúcich sa výrobku spĺňajúceho kritériá, sa uvádzajú nižšie v časti J.
         Tento protokol zaručuje, že vonkajšie okolnosti neovplyvnia nepriaznivo výsledky testovania a že výsledky testovania sa dajú rovnako zopakovať. Výrobcovia sa môžu rozhodnúť, či na uskutočnenie testov použijú vlastné alebo nezávislé laboratórium. Ukážky testovacích zariadení a odporúčaného testovacieho vybavenia sa v blízkej budúcnosti objavia na webovej lokalite ENERGY STAR na adrese www.energystar.gov.
         Predpoklady a podmienky testovania výrobku
         A.   Podmienky testovania:
         Hlavné kritériá

                     Napájacie napätie (2)

                     Európa:

                     230 (± 1 %) voltov AC, 50 Hz (± 1 %)

                     Severná Amerika:

                     115 (± 1 %) voltov AC, 60 Hz (± 1 %)

                     Austrália/Nový Zéland:

                     230 (± 1 %) voltov AC, 50 Hz (± 1 %)

                     Japonsko:

                     100 (± 1 %) voltov AC, 50 Hz (± 1 %)/60 Hz (± 1 %)

                     Celkové harmonické skreslenie (napätie):

                     < 2 % THD

                     Teplota okolia:

                     20 °C ± 5 °C

                     Relatívna vlhkosť:

                     30–80 %

                     Odpor vedenia:

                     < 0,25 ohmu

               (Pozri IEC 62301: Domáce elektrospotrebiče – Meranie energetickej spotreby v pohotovostnom režime, časti 3.2, 3.3 a norma VESA Flat Panel Display Measurements (FPDM) 2.0, časť 301-2)
         B.   Podmienky tmavej komory
         Pri vykonávaní svetelných meraní treba vytvoriť podmienky tmavej komory a umiestniť tam počítačový monitor. Meranie osvetlenia obrazovky počítačového monitora (E) sa robí v režime vypnuté/pohotovostný výkon a musí byť na úrovni 1,0 Lux alebo menej. Merania by sa mali robiť v bode, ktorý je kolmý na stred obrazovky, použitím prístroja na meranie svetla (LMD) pričom je monitor počítača v režime vypnuté/pohotovostný výkon (pozri normu VESA FPDM 2.0, časť 301-2F).
         C.   Ovládače farby a periférne zariadenie
         Všetky ovládače farby (odtieň, sýtosť farby, gama atď.) by mali byť vložené v štandardnom nastavení pri výrobe. Žiadne vonkajšie prístroje by nemali byť pripojené alebo zaradené do zdierok alebo portov USB. Akékoľvek zabudované reproduktory, TV tunery, atď. sa môžu zabudovať vo svojej minimálnej konfigurácii výkonu tak, ako si ich prispôsobí užívateľ, aby sa minimalizovala spotreba energie, ktorá nesúvisí so samotnou obrazovkou. Odstránenie z elektrického obvodu alebo iné činnosti, ktoré nie sú pod kontrolou užívateľa, sa na minimalizovanie spotreby energie nemôžu podnikať.
         D.   Skúšobné podmienky na meranie spotreby energie
         Pixlový formát CRT sa nastaví na požadovaný pixlový formát s najvyšším rozlíšením, ktoré je určené na fungovanie na obnovovací kmitočet 75 Hz. Na testovanie sa musí použiť VESA Discrete Monitor Timing (DMT) (nespojitá synchronizácia pixlov obrazovky) alebo novšia priemyselná norma synchronizácie. Monitor CRT musí byť schopný spĺňať všetky kvalitatívne špecifikácie v testovanom formáte, ktoré stanovil výrobca. Pri LCD monitoroch a iných pevných pixlových technológiách sa musí pixlový formát nastaviť na pôvodnú úroveň. Obnovovací kmitočet pre LCD sa nastaví na 60 Hz, pokiaľ výrobca špecificky neodporúča iný obnovovací kmitočet, čo znamená, že sa v takom prípade musí aplikovať.
         E.   Protokoly merania spotreby energie
         Spotreba energie počítačového monitora sa meria vo wattoch v predpísanom testovacom vzore. Zahriatie trvá minimálne 20 minút (pozri normu VESA FPDM 2.0, časť 301-2D alebo 305-3 pre test zahriatia). True RMS (skutočná efektívna hodnota) wattmeter s činiteľom výkyvu aspoň päť sa použije na meranie využitia energie každej z náhodne vybranej jednotky v jednej alebo viacerých kombináciách napätie/frekvencia, podľa toho ako prináleží, ktoré sú uvedené v časti 4.A (pozri normu VESA: špecifikácie zobrazenia a postupy merania, verzia 1.0, revízia 1.0, časť 8.1.3). Merania sa vykonajú potom, čo sa hodnoty wattového výkonu ustália na dlhšie ako tri minúty. Merania sa považujú za stabilné, ak sa odčítanie wattového výkonu nevychyľuje viac ako 1 % za časový úsek tri minúty (pozri IEC 4.3.1). (Výrobcovia majú ignorovať kontrolný cyklus vstupného synchrónneho signálu, keď vykonávajú merania na modeli v režime spánok/malý výkon a v režime vypnuté/pohotovostný výkon). Výrobcovia majú používať kalibrované zariadenia na meranie, ktoré sú schopné merania s presnosťou jednej desatiny wattu alebo aj presnejšie.
         Na základe európskej normy 50301 (pozri BSI 03-2001, BS EN 50301:2001, Metódy merania spotreby energie v audio, video a príbuzných zariadeniach, príloha A) vytvorila EPA testovací postup, v ktorom počet požadovaných jednotiek pre test závisí od výsledkov z testovania prvej jednotky. Na účely ENERGY STAR, ak počítačový monitor využíva aspoň o 15 % menej energie (t. j. viac ako 15 % alebo 15 %), ako je špecifikácia ENERGY STAR vo všetkých troch operačných režimoch (režim zapnuté/aktívny výkon, režim spánok/malý výkon a režim vypnuté/pohotovostný výkon) vtedy stačí, ak sa testovanie uskutoční jednorázovo. Ak je však testovaný počítačový monitor v rámci 15 % (t. j. menej ako 15 %) špecifikácie ENERGY STAR v ktoromkoľvek z troch operačných režimov, treba testovať aspoň dve jednotky. Žiadna z testovacích hodnôt nesmie prekročiť špecifikáciu ENERGY STAR, ak má byť modelu udelené logo ENERGY STAR. Všetky výsledky testu, ako aj priemerné hodnoty (založené na troch alebo viacerých dátových bodoch), sa musia uviesť vo formulári ENERGY STAR QPI.

            Nasledujúci príklad objasňuje tento prístup:Príklad: pre jednoduchosť predpokladajme, že je špecifikácia 100 wattov alebo menej a uplatňuje sa len pre jeden operačný režim. 85 wattov predstavuje 15 % prahovú hodnotu …
                           —

                           Ak je výsledok merania v prvej jednotke na úrovni 80 wattov, nie je potrebné ďalšie testovanie a model spĺňa kritériá (80 wattov je aspoň o 15 % účinnejšia úroveň ako je samotná špecifikácia a pohybuje sa „mimo“ 15 % prahovej hodnoty).

                           —

                           Ak je výsledok prvého merania 85 wattov, nie je potrebné ďalšie testovanie a model spĺňa kritériá (85 wattov je presne o 15 % účinnejšia úroveň ako pri stanovenej špecifikácii).

                           —

                           Ak je prvá jednotka meraná na 90 wattov, bude potrebné testovať ďalšie dve jednotky, aby bolo možné splniť kvalifikačné kritériá (90 wattov je len o 10 % účinnejšia úroveň ako stanovená špecifikácia a pohybuje sa „v rámci“ 15 % hraničnej úrovne).

                           —

                           Ak sú tri jednotky testované na 90, 98 a 105 wattov, model nespĺňa kritériá na udelenie ENERGY STAR, aj keď je priemer 98 wattov, pretože to znamená, že jedna z hodnôt (105) presahuje špecifikáciu ENERGY STAR.

         F.   Postupy a skúšobné obrazce jasu

            Pre monitory s katódovou trubicou (CRT) technici spustia pozitívny režim 01 skúšobného obrazca (AT01P - Alignment Target 01 Positive Mode) – norma VESA FPDM 2.0, A112-2F, AT01P – pre veľkosť obrazovky, slúžiaci na nastavenie počítačového monitora na veľkosť obrazu odporúčanú výrobcom, ktorá je zvyčajne o niečo menšia ako maximálna viditeľná veľkosť obrazovky. Potom sa zobrazí obrazec (norma VESA FPDM 2.0, A112-2F, SET01K), ktorý ponúka osem odtieňov sivej, od úplne čiernej (0 voltov) po úplne bielu (0,7 voltov) (3). Úrovne vstupného signálu musia zodpovedať norme VESA Video Signal Standard (VSIS), verzii 1.0, rev. 2.0, december 2002. Technik nastaví (v rámci možností) ovládač jasu počítačového monitora, pričom ho stlmí z maximálnej úrovne, až kým nie je najnižšia úroveň jasu čiernej lišty viditeľná len slabo (VESA FPDM 2.0, časť 301-3K). Technik potom zobrazí skúšobný obrazec (VESA FPDM 2.0, A112-2H, L80) v tvare úplne bieleho štvorca (0,7 voltov), ktorý zaberá 80 % obrazovky. Potom nastaví ovládač kontrastu, až kým biela plocha obrazovky neposkytne jas aspoň 100 kandela na meter štvorcový, meraný podľa normy VESA FPDM 2.0, časť 302-1.

            Pre všetky obrazovky využívajúce technológiu fixného pixla (napr. LCD a iné) sa používajú skúšobné obrazce (norma VESA FPDM 2.0, A112-2F, SET01K), ktoré zobrazujú osem odtieňov sivej, od úplne čiernej (0 voltov) po úplne bielu (0,7 voltov). Úrovne vstupného signálu musia zodpovedať norme VESA Video Signal Standard (VSIS), verzii 1.0, rev. 2.0, december 2002. S ovládačmi jasu a kontrastu nastavenými na maximum technik skontroluje, že na minime je možné rozlíšiť bielu a sivú, ktorá je najbližšie k bielej. Ak nie je možné rozlíšiť bielu a sivú, ktorá je najbližšie k bielej, musí sa nastavovať kontrast, až kým sa toto rozlíšenie nedostaví. Technik potom zobrazí skúšobný obrazec (norma VESA FPDM 2.0, A112-2H, L80) v tvare úplne bieleho štvorca (0,7 voltov), ktorý zaberá 80 % obrazovky. Potom nastaví ovládač jasu, až kým biela plocha obrazovky neposkytne jas aspoň 175 kandela na meter štvorcový, meraný podľa normy VESA FPDM 2.0, časť 302-1. [Ak je maximálny jas počítačového monitora menej ako 175 kandela na meter štvorcový (napr. 150), potom technik použije maximálny jas (napr. 150) a hodnotu oznámi EPA spolu s ďalšou požadovanou dokumentáciou týkajúcou sa testovania. Rovnako v prípade, keď minimálny jas počítačového monitora je väčší ako 175 kandela na štvorcový meter (napr. 200), technik použije minimálny jas (napr. 200) a oznámi hodnotu na formulári QPI ENERGY STAR.
         G.   Protokoly merania svetla
         Keď je potrebné vykonať meranie svetla, ako napríklad osvetlenie a jas, použije sa prístroj na meranie svetla (LMD), pričom sa počítačový monitor uvedie do podmienok tmavej komory. Prístroj na meranie svetla LMD sa používa na meranie v strede a kolmici počítačového monitora (norma VESA FPDM 2.0, dodatok A115). Plocha obrazovky, na ktorej sa má meranie vykonať, musí pokrývať najmenej 500 pixlov, pokiaľ neprekračuje ekvivalent obdĺžnikovej plochy s dĺžkou strán rovnajúcou sa 10 % viditeľnej výšky a šírky obrazovky (v prípade čoho sa uplatňuje posledne uvedená medzná hodnota). V žiadnom prípade však nemôže byť osvetlená časť menšia ako oblasť meraná prístrojom na meranie svetla LMD (norma VESA FPDM 2.0, časť 301-2H).
         H.   Nastavenie zobrazenia a charakteristika
         Vlastnosti testovanej vzorky počítačového monitora sa zaznamenajú pred začiatkom testu. Treba zadať minimálne nasledujúce údaje:

                        Popis výrobku/kategória (napr. 17-palcový počítačový monitor s bielym plášťom)

                        Technológia zobrazenia (napr. CRT, LCD, plazma)

                        Obchodná značka/Výrobca

                        Číslo modelu

                        Sériové číslo

                        Menovité napätie (V) a frekvencia (Hz)

                        Viditeľná uhlopriečka (v palcoch)

                        Pomer šírky k výške obrazovky (napr. 4:3)

                        Odporúčané rozmery obrazu (skutočná testovaná veľkosť) šírka × výška

                        Uhol zobrazenia (horizontálne a vertikálne stupne)

                        Obnovovací kmitočet obrazovky (počas testu) (Hz)

                        Počet pixlov ako pri testovaní (horizontálne)

                        Počet pixlov ako pri testovaní (vertikálne)

                        Maximálne udávané rozlíšenie (horizontálne)

                        Maximálne udávané rozlíšenie (vertikálne)

                        Analógové, digitálne alebo obe rozhrania

                        Údaje o prístrojovom vybavení (napr. typ generátora signálu)

               Metodika testovania výrobku
         I.   Metóda testu
         Nasledujúce kroky predstavujú postup pre meranie skutočne spotrebovanej energie testovanej jednotky v režime zapnuté/aktívny výkon, v režime spánok/malý výkon a v režime vypnuté/pohotovostný výkon. Výrobcovia sú povinní testovať svoje počítačové monitory pri použití analógového rozhrania, okrem prípadov, keď nie je k dispozícii (t. j. monitory s digitálnym rozhraním, ktoré sú definované ako obsahujúce len digitálne rozhranie na účely tejto testovacej metódy). O monitoroch s digitálnym rozhraním je viac v poznámke pod čiarou 2 v súvislosti s informáciami o napätí a potom postupujte podľa nižšie uvedenej metódy testu a použite generátor digitálnych signálov.
         Režim zapnuté/aktívny výkon

                     1.

                     Zapojte testovaciu vzorku do elektrickej zásuvky alebo zdroja energie a testujte zariadenie. Pri počítačových monitoroch, ktoré sú dodávané s externým zdrojom energie, sa v teste musí použiť externý zdroj energie (na rozdiel od referenčného zdroja elektrického napájania).

                     2.

                     Zapnite všetky testované zariadenia a vhodne prispôsobte napätie a frekvenciu zdroja.

                     3.

                     Skontrolujte normálnu prevádzku testovanej jednotky a nechajte všetky zákaznícke nastavenia na štandardné nastavenie z výroby.

                     4.

                     Testovanú jednotku uveďte do režimu zapnuté/aktívny výkon buď pomocou diaľkového ovládača alebo použitím spínača ON/OFF na skrinke testovanej jednotky. Umožnite testovanej jednotke, aby dosiahla prevádzkovú teplotu (približne 20 minút).

                     5.

                     Nastavte vhodný režim zobrazenia. Pozri časť D. Skúšobné podmienky na meranie spotreby energie.

                     6.

                     Vytvorte podmienky tmavej komory. Pozri časť G. Protokoly merania svetla a časť B. Podmienky tmavej komory.

                     7.

                     Nastavte veľkosť a jas. Pozri časť F. Postupy a skúšobné obrazce jasu pre zobrazenie CRT a pevné pixely. Po nastavení jasu už nie sú potrebné podmienky tmavej komory.

                     8.

                     Skontrolujte, či nástenná elektrická zásuvka zodpovedá špecifikáciám, alebo prispôsobte výkon striedavého prúdu (AC) tak, ako je to popísané v časti A (napr. 115V ± 1 %, 60Hz ± 1 %).

                     9.

                     Nastavte rozsah prúdu vo wattmetri. Zvolená koncová hodnota stupnice vynásobená činiteľom výkyvu (Ipeak/Irms) na merači musí byť vyššia ako odčítaná hodnota špičkového prúdu z osciloskopu.

                     10.

                     Umožnite, aby sa odčítanie z merača spotreby stabilizovalo a potom odčítajte skutočnú spotrebu vo wattoch z merača. Merania sa považujú za ustálené, ak sa odčítanie wattov neodchyľuje viac ako 1 % počas 3 minút. Pozri časť E. Protokoly merania spotreby energie.

                     11.

                     Treba zaznamenať spotrebu energie ako aj úplný pixlový formát (zobrazené horizontálne × vertikálne pixely) na výpočet pixely/watt.

                     12.

                     Zaznamenajte podmienky testu a údaje testu.

               Režim spánok/malý výkon (Spínač zapnutý, žiaden video signál)

                     1.

                     Na záver testu režimu zapnuté/aktívny výkon spustite na monitore počítača režim spánok/malý výkon. Metóda prispôsobovania sa má zadokumentovať podľa toho, ako nasledujú činnosti, ktoré sú potrebné na dosiahnutie režimu spánok/malý výkon. Zapnite všetky testované zariadenia a správne prispôsobte rozpätie prevádzky.

                     2.

                     Umožnite monitoru počítača ostať v režime spánok/malý výkon, pokiaľ sa merajú ustálené odčítané hodnoty spotreby. Merania sa považujú za ustálené, ak sa odčítanie wattového výkonu neodchyľuje viac ako 1 % počas 3 minút. Výrobcovia majú ignorovať kontrolný cyklus vstupného synchrónneho signálu, keď vykonávajú merania na modeli v režime spánok/malý výkon.

                     3.

                     Zaznamenajte podmienky testu a údaje testu. Čas na uskutočnenie meraní má byť dostatočne dlhý na nameranie správnej priemernej hodnoty (t. j. nie špičkovú alebo okamžitú hodnotu spotreby). Ak má zariadenie odlišné režimy spánku, ktoré možno manuálne zvoliť, merania sa uskutočnia v tom z týchto režimov, ktorý má najväčšiu spotrebu energie. Ak sa režimy opakujú automaticky, meranie musí prebiehať dostatočne dlho, aby sa získal skutočný priemer, ktorý zahŕňa všetky režimy.

               Režim vypnuté/Pohotovostný výkon (spínač vypnutý)

                     1.

                     Na záver testu režimu spánok/malý výkon spustite na monitore počítača režim vypnuté/pohotovostný výkon. Ak je k dispozícii len jeden spínač (napr. spínač do pohotovostného stavu alebo spínač na úplné vypnutie), stlačte tento spínač, ak sú k dispozícii dva spínače (napr. spínač do pohotovostného stavu AKO AJ spínač na úplné vypnutie), stlačte spínač do pohotovostného stavu. Metóda prispôsobovania sa má zadokumentovať podľa toho, ako nasledujú činnosti, ktoré sú potrebné na dosiahnutie režimu vypnuté/pohotovostný výkon. Zapnite všetky testované zariadenia a správne prispôsobte rozpätie prevádzky.

                     2.

                     Umožnite monitoru počítača ostať v režime vypnuté/pohotovostný výkon, pokiaľ sa merajú ustálené odčítané hodnoty spotreby. Merania sa považujú za ustálené, ak sa odčítanie wattového výkonu neodchyľuje viac ako 1 % počas 3 minút. Výrobcovia majú ignorovať kontrolný cyklus vstupného synchrónneho signálu, keď vykonávajú merania na modeli v režime vypnuté/pohotovostný výkon.

                     3.

                     Zaznamenajte podmienky testu a údaje testu. Čas na uskutočnenie meraní má byť dostatočne dlhý na nameranie správnej priemernej hodnoty (t. j. nie špičkovú alebo okamžitú hodnotu spotreby).

               Testovacie dokumentačné súbory údajov o výrobku
         J.   Poskytnutie údajov výrobkov spĺňajúcich kritériá
         Partneri sú povinní samostatne overovať tie modely výrobkov, ktoré spĺňajú usmernenia pre ENERGY STAR a podať správu s údajmi vo formulári QPI. Zoznamy výrobkov, ktoré spĺňajú kritériá ENERGY STAR, vrátane informácií o nových modeloch alebo o tých, ktoré sa už nevyrábajú, sa vydávajú raz do roka alebo častejšie, ak o to výrobca požiada.
         5.   Užívateľské rozhranie
         Výrobcom sa dôrazne odporúča, aby pri výrobe dodržiavali štandardy užívateľského rozhrania, ktoré boli vytvorené v projekte Power Management Controls, aby boli ovládače prívodu energie konzistentnejšie a predvídateľnejšie vo všetkých elektronických zariadeniach. Podrobné informácie o tomto projekte možno vyhľadať na adrese: http://eetd.LBL.gov/Controls
         6.   Deň účinnosti
         Deň účinnosti týchto špecifikácií je určený takto:

                     A.

                        Výrobky spĺňajúce kritériá v kategórii 1 týchto špecifikácií

                     Špecifikácie týkajúce sa kategórie 1 nadobúdajú účinnosť 1. januára 2005. Všetky výrobky, vrátane modelov, ktoré pôvodne spĺňali kritériá predošlých špecifikácií a ktorých dátum výroby je 1. január 2005 alebo neskôr, musia spĺňať nové požiadavky, aby sa mohli uchádzať o logo ENERGY STAR (vrátane dodatočných dodávok modelov, ktoré spĺňali kritériá predošlej verzie).

                     B.

                        Výrobky spĺňajúce kritériá a získavanie loga v kategórii 2 týchto špecifikácií

                     Druhá fáza týchto špecifikácií, ktoré sa týkajú kategórie 2, nadobúda účinnosť 1. januára 2006. Špecifikácie pre kategóriu 2 sa uplatňujú pre výrobky s dátumom výroby 1. januára 2006 alebo neskôr.

                     C.

                     Dátum výroby je dátum (napr. mesiac alebo rok), keď je špecifická jednotka kompletne zostavená.

         (1)  Táto definícia je v súlade s normou IEC 62301: Domáce elektrospotrebiče – meranie spotreby elektrickej energie v pohotovostnom režime z marca 2004.

         (2)  Napájacie napätie: výrobcovia testujú svoje počítačové monitory s ohľadom na trh, na ktorom sa budú predávať. Výrobcovia musia zaručiť, že výrobky spĺňajúce kritériá, ktoré sa uvádzajú na trh a predávajú sa v ktoromkoľvek regióne a ktoré nesú logo ENERGY STAR, neprekračujú úroveň spotreby elektrickej energie uvedenú vo formulári Qualifying Product Information (QPI) (a zaznamenané v databáze ENERGY STAR) v bežných podmienkach sieťového napätia a frekvencie daného regiónu. Pokiaľ ide o zariadenie, ktoré sa predáva na viacerých medzinárodných trhoch a hodnotí sa pre rôzne vstupné napätia, výrobca musí otestovať a zdokumentovať všetky napätia a úrovne energetickej spotreby, ak je jeho zámerom zaregistrovať výrobok ako ENERGY STAR na príslušných trhoch. Napríklad výrobca, ktorý dopravuje rovnaký model počítačového monitora do Spojených štátov a do Európy, musí zmerať a zaznamenať spotrebu energie v režime zapnuté, spánok a vypnuté pri napájacom napätí 115 voltov/60 Hz a 230 voltov/50 Hz.

         (3)  Zodpovedajúce hodnoty napätia iba pre monitory s digitálnym rozhraním, ktoré zodpovedajú jasu obrazu (0 až 0,7 voltov) sú:

                  0 voltov (čierna) = nastavenie na 0

                  0,1 voltov (najtmavší odtieň analógovej sivej) = 36 digitálna sivá

                  0,7 voltov (analógová úplná biela) = 255 digitálna sivá

            Treba zobrať do úvahy, že ďalšie špecifikácie digitálneho rozhrania môžu toto rozpätie rozšíriť, ale v každom prípade má 0 voltov zodpovedať čiernej a maximálna hodnota má zodpovedať bielej s 0,1 voltmi zodpovedajúcimi jednej sedmine maximálnej hodnoty.


title: Rozhodnutie Rady 2014/380/SZBP z  23. júna 2014 , ktorým sa mení rozhodnutie 2011/137/SZBP o reštriktívnych opatreniach s ohľadom na situáciu v Líbyi

text:
               24.6.2014

               SK

               Úradný vestník Európskej únie

               L 183/52

         ROZHODNUTIE RADY 2014/380/SZBP
   z 23. júna 2014,
   ktorým sa mení rozhodnutie 2011/137/SZBP o reštriktívnych opatreniach s ohľadom na situáciu v Líbyi
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 28. februára 2011 prijala rozhodnutie 2011/137/SZBP o reštriktívnych opatreniach s ohľadom na situáciu v Líbyi (1).

               (2)

               Bezpečnostná rada Organizácie Spojených národov prijala 19. marca 2014 rezolúciu 2146 (2014), ktorou sa členským štátom OSN povoľuje vykonávať inšpekciu na plavidlách plaviacich sa na otvorenom mori, ktoré označil výbor zriadený podľa bodu 24 rezolúcie BR OSN 1970 (2011) (ďalej len „výbor“).

               (3)

               V rezolúcii BR OSN 2146 (2014) sa stanovuje, že ak tak výbor stanovil v označení, vlajkové štáty označených plavidiel prijmú potrebné opatrenia zaručujúce, že tieto plavidlá nebudú na palube nakladať, prepravovať či vykladať surovú ropu nezákonne vyvezenú z Líbye, pokiaľ kontaktné miesto líbyjskej vlády nevydá príslušný pokyn.

               (4)

               Okrem toho sa v rezolúcii BR OSN 2146 (2014) stanovuje, že ak tak výbor stanovil v označení, členské štáty OSN prijmú opatrenia potrebné na to, aby sa označeným plavidlám zakázal vstup do ich prístavov, pokiaľ tento vstup nie je potrebný na účely inšpekcie, v prípade núdze alebo návratu do Líbye.

               (5)

               V rezolúcii BR OSN 2146 (2014) sa navyše, ak tak výbor stanovil v označení, stanovuje zákaz poskytovať označeným plavidlám zásobníkové služby, ako je poskytovanie paliva alebo zásob, alebo iné služby určené plavidlám, pokiaľ poskytovanie takýchto služieb nie je potrebné pre humanitárne účely alebo v prípade návratu do Líbye.

               (6)

               V rezolúcii BR OSN č. 2146 (2014) sa tiež stanovuje, ak tak výbor stanovil v označení, že by sa nemali uskutočňovať finančné transakcie v súvislosti so surovou ropou nezákonne vyvezenou z Líbye na palube označených plavidiel.

               (7)

               V súlade s rozhodnutím 2011/137/SZBP uskutočnila Rada celkové preskúmanie zoznamov osôb a subjektov uvedených v prílohách II a IV k uvedenému rozhodnutiu.

               (8)

               Identifikačné údaje jedného subjektu v zozname osôb a subjektov uvedenom v prílohe IV k rozhodnutiu 2011/137/SZBP by sa mali aktualizovať.

               (9)

               V prípade dvoch subjektov v zozname osôb a subjektov uvedenom v prílohe IV k rozhodnutiu 2011/137/SZBP pominuli dôvody ich ponechania v zozname.

               (10)

               Rozhodnutie 2011/137/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie 2011/137/SZBP sa týmto mení takto:

               1.

               Vkladajú sa tieto články:
               „Článok 4b
               1.   Členské štáty môžu v súlade s bodmi 5 až 9 rezolúcie BR OSN 2146 (2014) vykonávať inšpekcie plavidiel na otvorenom mori, pričom môžu použiť všetky opatrenia primerané konkrétnym okolnostiam, a to pri plnom dodržovaní medzinárodného humanitárneho práva a medzinárodného práva v oblasti ľudských práv, ktoré je v danom prípade uplatniteľné, s cieľom vykonať takéto inšpekcie a nariadiť dotknutým plavidlám, aby prijali príslušné opatrenia na vrátanie surovej ropy do Líbye, a to so súhlasom líbyjskej vlády a v koordinácii s ňou.
               2.   Členské štáty by mali pred vykonaním inšpekcie podľa odseku 1 najskôr požiadať o súhlas štát, pod ktorého vlajkou sa plavidlo plaví.
               3.   Členské štáty vykonávajúce inšpekciu podľa odseku 1 predložia výboru urýchlene správu o inšpekcii, ktorá obsahuje príslušné údaje okrem iného aj o úsilí vynaloženom na získanie súhlasu vlajkového štátu plavidla.
               4.   Členské štáty vykonávajúce inšpekcie podľa odseku 1 zabezpečia, aby tieto inšpekcie vykonávali len bojové lode a lode, ktorých vlastníkom alebo prevádzkovateľom je štát a ktoré sa používajú len na štátne nekomerčné účely.
               5.   Odsekom 1 nie sú dotknuté práva, povinnosti ani zodpovednosti členských štátov podľa medzinárodného práva, čo zahŕňa aj práva a povinnosti podľa Dohovoru Organizácie Spojených národov o morskom práve vrátane všeobecnej zásady výlučnej právomoci vlajkového štátu nad svojimi plavidlami na otvorenom mori, vo vzťahu k neoznačeným plavidlám a v akejkoľvek inej situácii, ktorá sa neuvádza v uvedenom odseku.
               6.   V prílohe V sú uvedené plavidlá podľa odseku 1 označené výborom v súlade s bodom 11 rezolúcie BR OSN 2146 (2014).
               Článok 4c
               1.   Ak tak výbor stanovil v označení, pokiaľ zákaz, aby označené plavidlo na palube nenakladalo, neprepravovalo ani nevykladalo surovú ropu nezákonne vyvezenú z Líbye, nevydalo kontaktné miesto líbyjskej vlády, ako sa uvádza v bode 3 rezolúcie BR OSN 2146 (2014), urobí tak členský štát, ktorý je vlajkovým štátom uvedeného plavidla.
               2.   Ak tak výbor stanovil v označení, členské štáty označeným plavidlám nedovolia vstúpiť do svojich prístavov, pokiaľ nie je vstup do prístavu potrebný na účely inšpekcie, v prípade núdze alebo v prípade návratu do Líbye.
               3.   Ak tak výbor stanovil v označení zakazuje sa, aby štátni príslušníci členských štátov poskytovali označeným plavidlám zásobníkové služby, ako je poskytovanie paliva alebo zásob, alebo iné služby určené plavidlám, alebo aby tieto služby boli poskytované z území členských štátov.
               4.   Odsek 3 sa neuplatňuje, ak príslušný orgán v danom členkom štáte určí, že poskytnutie týchto služieb je potrebné na humanitárne účely alebo že plavidlo sa vracia do Líbye. Dotknutý členský štát o každom takomto povolení informuje výbor.
               5.   Ak tak výbor stanovil v označení, zakazujú sa finančné transakcie týkajúce sa surovej ropy nezákonne vyvážanej z Líbye na palube označených plavidiel a uskutočňované štátnymi príslušníkmi členských štátov alebo subjektmi pod ich právomocou alebo z území členských štátov.
               6.   V prílohe V sú uvedené plavidlá podľa odsekov 1, 2, 3 a 5 označené výborom v súlade s bodom 11 rezolúcie BR OSN 2146 (2014).“

               2.

               V článku 8 sa odsek 1 nahrádza takto:
               „1.   Rada vykoná zmeny v prílohách I, III a V na základe rozhodnutí prijatých výborom.“

               3.

               Vkladá sa tento článok:
               „Článok 9b
               Ak výbor označí plavidlo podľa článku 4b ods. 1 a článku 4c ods. 1, 2, 3 a 5, Rada toto plavidlo zaradí do prílohy V.“

         Článok 2
   Príloha I k tomuto rozhodnutiu sa dopĺňa do rozhodnutia 2011/137/SZBP ako príloha V.
   Článok 3
   Príloha IV k rozhodnutiu 2011/137/SZBP sa mení tak, ako sa uvádza v prílohe II k tomuto rozhodnutiu.
   Článok 4
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Luxemburgu 23. júna 2014

            Za Radu

            predsedníčka

         C. ASHTON

      (1)  Ú. v. EÚ L 58, 3.3.2011, s. 53.

      PRÍLOHA I

            „PRÍLOHA V
            ZOZNAM PLAVIDIEL PODĽA ČLÁNKU 4b ODS. 1 A ČLÁNKU 4c ODS. 1, 2, 3 A 5
            ...“

      PRÍLOHA II
      Príloha IV k rozhodnutiu 2011/137/SZBP sa týmto mení takto:

                  1.

                  záznam o subjekte „Capitana Seas Limited“ sa nahrádza týmto záznamom:

                              Názov

                              Identifikačné údaje

                              Dôvody

                              Dátum zaradenia do zoznamu

                              „36.

                              Capitana Seas Limited

                              Subjekt vo vlastníctve Sádího Kaddáfího registrovaný na Britských Panenských ostrovoch.

                              12.4.2011“

                  2.

                  vypúšťajú sa záznamy o týchto subjektoch:

                              —

                              Libyan Holding Company for Development and Investment,

                              —

                              Dalia Advisory Limited (LIA sub).


title: 2014/589/EÚ: Rozhodnutie Európskeho parlamentu z  3. apríla 2014 o absolutóriu za plnenie rozpočtu Európskeho inovačného a technologického inštitútu za rozpočtový rok 2012

text:
               5.9.2014

               SK

               Úradný vestník Európskej únie

               L 266/232

         ROZHODNUTIE EURÓPSKEHO PARLAMENTU
   z 3. apríla 2014
   o absolutóriu za plnenie rozpočtu Európskeho inovačného a technologického inštitútu za rozpočtový rok 2012
   (2014/589/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho inovačného a technologického inštitútu za rozpočtový rok 2012,

               —

               so zreteľom na správu Dvora audítorov o overení ročnej účtovnej závierky Európskeho inovačného a technologického inštitútu za rozpočtový rok 2012 spolu s odpoveďami inštitútu (1),

               —

               so zreteľom na odporúčanie Rady z 18. februára 2014 (05849/2014 – C7-0054/2014),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 294/2008 z 11. marca 2008, ktorým sa zriaďuje Európsky inovačný a technologický inštitút (4), a najmä na jeho článok 21,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 77 rokovacieho poriadku a prílohu VI k rokovaciemu poriadku,

               —

               so zreteľom na správu Výboru pre kontrolu rozpočtu (A7-0234/2014),

               1.

               udeľuje riaditeľovi Európskeho inovačného a technologického inštitútu absolutórium za plnenie rozpočtu inštitútu za rozpočtový rok 2012;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskeho inovačného a technologického inštitútu, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 365, 13.12.2013, s. 142.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 97, 9.4.2008, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: 2014/412/EÚ: Rozhodnutie Rady z  24. júna 2014 , ktorým sa vymenúva nemecký člen Európskeho hospodárskeho a sociálneho výboru

text:
               28.6.2014

               SK

               Úradný vestník Európskej únie

               L 190/83

         ROZHODNUTIE RADY
   z 24. júna 2014,
   ktorým sa vymenúva nemecký člen Európskeho hospodárskeho a sociálneho výboru

      (2014/412/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 302,
   so zreteľom na návrh nemeckej vlády,
   so zreteľom na stanovisko Európskej komisie,
   keďže:

               (1)

               Rada 13. septembra 2010 prijala rozhodnutie 2010/570/EÚ, Euratom, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2010 do 20. septembra 2015 (1).

               (2)

               V dôsledku skončenia funkčného obdobia Dr Sabine HEPPERLEOVEJ sa uvoľnilo miesto člena Európskeho hospodárskeho a sociálneho výboru,

         PRIJALA TOTO ROZHODNUTIE:
   Článok 1
   Dr Günter LAMBERTZ, Leiter des Büros des DIHK bei der EU, sa vymenúva za člena Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2015.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 24. júna 2014

            Za Radu

            predseda

         E. VENIZELOS

      (1)  Ú. v. EÚ L 251, 25.9.2010, s. 8.